**Előterjesztés**

a Közgyűlés részére

Tisztelt Közgyűlés!

Magyarország helyi önkormányzatairól szóló 2011. évi CLXXXIX. törvény 23. § (4) bekezdése szerint a Fővárosi Önkormányzat feladata többek között a kiemelt kulturális örökség védelme. Budapest Főváros Közgyűlése ezen feladatának eleget téve, a főváros városképét meghatározó építészeti értékek rekonstrukcióját, felújítását támogatni kívánja, ennek érdekében létrehozza a „Építészeti Örökségvédelmi Támogatás”-t. Budapest Főváros Önkormányzata a 2017. évi összevont költségvetéséről szóló 8/2017. (III.10.) Főv. Kgy. rendeletében „846902 Műemléki célú támogatás” címen szereplő pénzügyi fedezetből e célra 500.000 ezer Ft-ot pályázat útján kíván hasznosítani.

A Fővárosi Közgyűlés jelen Támogatás meghirdetésével egyablakos pályázati eljárást kíván lefolytatni, a korábban három külön pályázat kiírása helyett („Építészeti Értékvédelmi Támogatás”, „Műemléki Keret” és „Építészeti örökségvédelem alatt álló társasházak és lakásszövetkezeti lakóépületek állagmegóvási munkáinak támogatása”).A tapasztalatok alapján a Főváros által kiírt, építészeti örökségvédelmi célokra fordítható pályázatok rendkívül népszerűek. A pályázók az elmúlt években a szétosztható keret összegének többszörösét igényelték. A fokozatosan, jelentősen megnövelt keret összeg lehetővé tette, hogy nagy számban újuljanak meg védett építészeti értékek a főváros egész területén. Az idei egyablakos pályázat pedig egyszerűbbé teszi a Pályázók számára a pályázat benyújtását.

Ez az előterjesztés javaslatot tesz arra, hogy Budapest Főváros Közgyűlése 2017-ben is támogassa a főváros városképét meghatározó építészeti értékek rekonstrukcióját, felújítását.

Támogató az ”Építészeti Örökségvédelmi Támogatás 2017” pályázattal olyan munkák megvalósulását kívánja elősegíteni, amelyek Budapest városképét meghatározó építészeti értékek megőrzésére, felújítására, restaurálására irányulnak, valamint az értékmegőrzéshez szorosan kapcsolódó állagmegóvási munkákat, amelyek az épületek rendeltetésszerű használatához szükségesek.

Az elnyerhető vissza nem térítendő támogatás összege legfeljebb a megpályázott munka összköltségének 50%-a lehet. A támogatás összege pályázatonként nem haladhatja meg a 20.000.000 Ft-ot.

Támogató a 2017. évi a pályázatával különösen támogatni kívánja a főútvonalak mentén lévő épületek homlokzatának, illetve földszinti sávjának felújítását, rendbetételét. Ennek megfelelően az üzletportálok épületenként történő egységesítése, eredeti állapot szerinti felújítása, a reklámhordozók hatályos szabályok alapján és örökségvédelmi szempontoknak megfelelő kialakítása és az eredeti homlokzat-architektúra helyreállítása mind támogatható.

A korábbi években meghirdetett célok többsége szintén érvényes ebben az évben is. Ezek a közterületről látható arculatot, utcaképet meghatározó épületrészek, továbbá a látogatható közintézmények, egyházi épületek belső tereiben (kapualj, lépcsőház, belső közös terek) lévő iparművészeti, képzőművészeti, belsőépítészeti értékek felújítása, helyreállítása. Társasházak esetében a közterületről látható értékőrző felújításon túl a különleges építészeti értékkel bíró kapualj, lépcsőház felújítása is támogatható. Társasházaknál továbbá tető, udvari függőfolyosó, és az értékmegőrzéshez szorosan kapcsolódó állagmegóvási munkák is támogathatók.

Az ”Építészeti Örökségvédelmi Támogatás 2017”-re kizárólag az örökségvédelem (műemléki egyedi és területi védelem, valamint fővárosi vagy kerületi helyi védelem) alatt álló épületek tulajdonosai és jogszerű használói pályázhatnak, mint építtetők. Az örökségvédelem alatt álló, a társasházakról szóló törvényben meghatározott társasházak és a lakásszövetkezetekről szóló törvényben meghatározott lakásszövetkezeti tulajdonban lévő lakóépületek tulajdonosi közösségei akkor nyújthatnak be pályázatot, ha az épületeik 25 évnél régebben épültek, teljes felújításukra azóta nem került sor és legalább 2 lakásból állnak. A támogatásra csak még meg nem valósult munkákkal lehet pályázni.

Annak érdekében, hogy az ”Építészeti Örökségvédelmi Támogatás 2017” minél jobban szolgálja az építészeti értékek megőrzését, a pályázat elbírálása során előnyt élvez az a pályázó, aki a pályázati felhívásban meghatározott főútvonalak mentén lévő egyes épületek teljes földszinti sávjának felújítását vállalja a portálok, reklámhordozók és a homlokzat-architektúra együttes rendbetételével. Szintén előny, ha a pályázó az épület közterületről látható homlokzatának teljes felújításához kér támogatást. A megpályázott munka költségeiből nagyobb arányú önrész vállalása is előnyt jelent a pályázatok mezőnyében.

A Pályázati felhívás egy új, kötelezően kitöltendő melléklettel bővült, amely ösztönözni kívánja a Pályázókat az épület állapotának felmérésére, szakszerű felújítási ütemezés tervezésére.

A pályázat utófinanszírozott, ezért a Közgyűlés döntése alapján a nyertes pályázók a 2017. évi pályázat keretében kapott támogatást a szerződésben vállalt feladataik teljesítését követően egy összegben kapják meg, az elszámolás benyújtását, és elfogadását követő 30 napon belül.

A korábbi évekből ismert Megállapodás minta a Pályázók számára áttekinthetőbbé válik. A korábbi 1 év helyett a Megállapodásban meghatározott munka teljesítésére és annak elszámolására felhasználható időtartam 18 hónap, így Támogatottnak két nyári építési szezon is rendelkezésére áll a támogatott munka elvégzésére. Jelentős mértékben egyszerűsödik a határidő hosszabbításának folyamata. Jelen Megállapodás minta 1. melléklete, az Egyoldalú jognyilatkozat minta Támogatott általi benyújtását követően a Megállapodás határideje 6 hónappal meghosszabbodik. Abban az esetben, ha a határidő lejár, a Megállapodás megszűnik, anélkül, hogy bármely félnek felmondási kötelezettsége lenne. Ezekkel a változásokkal a felújítási munkák elvégzésére adható maximális 2 év időtartam változatlanul 2 év marad, azonban a Támogatottak szórványosan jelentkező határidő módosítási kérelmének ügyintézése jelentősen egyszerűsödik.

A Városépítési Főosztály gazdálkodási jogkörébe tartozó 846902 Műemléki célú támogatás címkódon Budapest Főváros Önkormányzata 2017. évi összevont költségvetéséről szóló 8/2017. (III.10.) önkormányzati rendelete 2017. évre 946 600 ezer Ft előirányzatot tartalmaz. A Fővárosi Közgyűlés 376/2017 (04.05.) úgy döntött, hogy a Műemléki célú támogatásra a 2017. évben 192.600 ezer Ft többlet fedezetet biztosít. A 2017. évi érvényes előirányzat 1.139.200 ezer Ft. Ezen összegből korábbi pályázatokhoz kapcsolódóan, 246.600 ezer Ft a kötelezettségvállalással terhelt. A 2016. július 6-án meghirdetett ’Műemléki Keret 2016 ’ pályázat keretösszege a többletfedezet biztosításával 392.600 ezer Ft összegre módosul. 2017. évre 846902 címkódon a szabad előirányzat 500.000 ezer Ft, melyet erre a pályázatra kíván fordítani.

A pályázat a Budapest Portálon és a Főpolgármesteri Hivatal Ügyfélszolgálati Irodáján kerül kihirdetésre. Annak érdekében, hogy a lakosság minél szélesebb körben megismerhesse a pályázatot, a kerületi önkormányzatok honlapjain is kezdeményezzük annak közzétételét.

A mellékelt pályázati felhívás az ”Építészeti Örökségvédelmi Támogatás 2017” felhasználására vonatkozik.

Kérem a T. Közgyűlést, hogy az előterjesztést megtárgyalni és a határozati javaslatot elfogadni szíveskedjék.

Határozati javaslat

A Fővárosi Közgyűlés úgy dönt, hogy:

kiírja az ”Építészeti Örökségvédelmi Támogatás 2017” pályázatot az előterjesztés 1. mellékleteként csatolt pályázati felhívásban foglaltak megvalósítása érdekében. Felkéri a főpolgármestert, hogy az 1. mellékletben szereplő pályázati felhívás közzétételéről gondoskodjék.

határidő: a döntést követő 14 napon belül

felelős: Tarlós István főpolgármester

Határozathozatal módja:

Az 1. határozat elfogadásához minősített szavazattöbbség szükséges.

*Budapest, 2017. június „…”*

|  |
| --- |
|  |
| dr. Szeneczey Balázs  főpolgármester-helyettes |

|  |
| --- |
| Láttam: |
| Sárádi Kálmánné dr.  főjegyző |

mellékletek:

1. Pályázati felhívás
   1. Pályázati űrlap
   2. Épületfelújítás Ütemezési terv
   3. Nyilatkozat összeférhetetlenségről
   4. Megállapodás minta